
Pranešimas žiniasklaidai

2012 01 24, Vilnius

Žiniasklaidos dėmesys ministerijoms – su minuso ženklu

Valstybinio sektoriaus naujienos Lietuvoje sulaukia plataus žiniasklaidos dėmesio, tačiau ministerijos pristatomos dažniau neigiamai nei teigiamai. UAB „Mediaskopas“ ištyrė penkių ministerijų – Aplinkos, Krašto apsaugos, Susisiekimo, Sveikatos apsaugos ir Ūkio – komunikaciją antrąjį 2011 m. pusmetį. 16 tūkst. pranešimų analizė parodė, jog dažniausiai žiniasklaidoje linksniuotos Susisiekimo ir Aplinkos ministerijos, o daugiausia dėmesio analizuotoms ministerijoms skyrė interneto portalai ir regioniniai laikraščiai.

„Kritiškiausi ministerijų atžvilgiu buvo nacionaliniai leidiniai: kas ketvirtas pranešimas nacionaliniame dienraštyje buvo nepalankus analizuotoms valstybinio sektoriaus institucijoms. Atlaidžiausi minėtoms valstybinėms institucijoms buvo regioniniai leidiniai, po lygiai skelbę tiek ministerijoms palankią, tiek nepalankią informaciją,“ – pastebi Sandra Siaurodinė, UAB „Mediaskopas“ analitikė.

UAB „Mediaskopas“ duomenimis, 2011 m. liepą-gruodį tik trijų Lietuvos regionų laikraščiai ministerijas pristatė dažniau neigiamai nei teigiamai (Vilniaus, Kauno ir Šiaulių), neutralios pozicijos laikėsi Klaipėdos ir Marijampolės regiono laikraščiai, o Panevėžyje, Alytuje, Utenoje, Tauragėje ir Telšiuose ministerijų veikla dažniau buvo nušviesta palankiai. Šių rajonų laikraščiuose daugiausia pozityvių atsiliepimų sulaukė Sveikatos apsaugos ministerija, o Panevėžio regiono laikraščiai palankiai pristatė ir Aplinkos bei Ūkio ministerijas.

Žiniasklaida demonstravo kritiškiausią požiūrį į Aplinkos ir Sveikatos apsaugos ministerijas. Susisiekimo ministerijos komunikacijoje nepalankios informacijos dalis (procentais) buvo mažiausia, todėl šios ministerijos įvaizdis žiniasklaidoje buvo artimiausias neutraliam. Tuo tarpu Ūkio ministerijos komunikacijoje, lyginant su kitomis ministerijomis, užfiksuota didžiausia teigiamų pranešimų dalis (teigiamai pristatytos pastangos palengvinti sąlygas verslui – kontroliniai klausimynai, mažosios bendrijos verslo modelis, etc.). Vis tik neigiamų pranešimų dalis buvo didesnė, todėl galutinis įvaizdis išliko neigiamas.

Žiniasklaida ministerijas labiausiai puolė liepos ir spalio mėnesiais: liepą pranešta apie Valstybės kontrolės išvadas, nepalankias Aplinkos, Sveikatos apsaugos ir Krašto apsaugos ministerijoms, Daugų gyventojų nepasitenkinimą Aplinkos ministerijos neveiklumu, Prezidentės D. Grybauskaitės kritiką Aplinkos ministerijai; spalį neigiamos reakcijos sulaukė Aplinkos ministerijų atstovų komandiruotė į Pietų Korėją, paviešinti visuomenininkų ir politikų reikalavimai, jog atsistatydintų aukšti Aplinkos ministerijos pareigūnai (dėl Kazokiškių sąvartyno klausimo) ir kt.

Daugiausia palankių atsiliepimų apie ministerijas užfiksuota rugpjūtį, kai buvo pristatytas projektas, didinsiantis socialinės rizikos grupės vaikų užimtumą ir fizinį aktyvumą, prie kurio įgyvendinimo prisidėjo ir Sveikatos apsaugos bei Krašto apsaugos ministerijos; taip pat pranešta apie Lietuvos Prezidentės Dalios Grybauskaitės suteiktus aukštesnius karinius laipsnius Lietuvos Kariuomenės karininkams.

Bet kokiu atveju, nepaisant ministerijų pastangų bei retkarčiais paviešinamų jų pasiekimų, žiniasklaida labiau linkusi pastebėti neigiamus dalykus, todėl visų analizuotų ministerijų įvaizdis 2011 m. antrąjį metų pusmetį buvo neigiamas.

